Iż-żmien tal-festa huwa l-aqwa żmien tas-sena. Kull sena l-parroċċa tal-Madonna tal-Karmnu tagħmel ħilitha biex torganizza l-aqwa festa. Minkejja l-fatt li l-festa tibda minn filgħodu, jien immur biss il-festa ta' filgħaxija. Il-festa dejjem tibda b'quddiesa mill-isbaħ fil-knisja li tkun imżejna bil-pannu aħmar li jgħatti l-ħitan kollu tal-knisja minn taħt sa fuq. Il-linef tal-knisja, li s-soltu jkunu mgħottija, jkunu mikxufa u mixgħulin għall-okkażjoni bħal kwiekeb fis-sema. Il-qassis joħroġ ukoll l-aqwa kalċi u gandlieri tal-fidda biex jirriflettu d-dawl tal-linef. Għal darba, il-knisja tkun mimlija sa ruħ ommha b'nies li l-aħħar li dehru fil-knisja kien proprju fil-festa tas-sena ta' qabel. Wara l-quddiesa jibda l-marċ. Kif toħroġ mill-knisja tara folla enormi magħmula minn nies, li għalkemm ma attendewx il-quddiesa ghax imsieken kellhom x'jagħmlu, għamlu ħilithom biex jattendu l-bqija tal-festa. Waqt li timxi wara l-marċ ixxomm ir-riħa tal-imqaret (fiż-żejt), ir-riħa tal-pastizzi (fiż-żejt) u r-riħa ta' ikel ieħor (fiż-żejt ukoll) u ma tibqax tiskanta għaliex Malta hija waħda mill-iktar pajjiżi fid-dinja b'persentaġġ għoli ta' nies bl-obesità. F'kull ħanut tax-xorb, li jkun imżejjen b'kull tip ta' dawl, tara żgħażagħ, jew aħjar tfal, jixorbu l-birra qatra qatra, tazza wara tazza sakemm jibdew mexjin bħal vapur fil-maltemp. Waqt li qed jiġri dan kollu l-atmosfera tkun mimlija bid-daqq tal-banda tal-każin tal-baqra u tal-każin tal-lupu li jkunu ilhom sena sħiħa jitqatlu bejniethom biex ikollhom l-aqwa banda fil-festa tal-Madonna. Il-banda flimkien mal-murtali jikkreaw tant storbju li tisimgħu sal-Mosta u sintendi ma jħalli lil ħadd jorqod. Il-qofol tal-festa jintlaħaq meta toħroġ l-istatwa tal-Modonna tal-Karmnu u kull fejn tħares tara karti niżlin qishom silġ, u tiftakar kif qatt ma għandek tarmi fit-triq imma peress li l-festa tiġi darba fis-sena biss ma jimpurtax! Barra minn hekk, tisma' wkoll l-isem tal-Madonna kull fejn iddur. Tant hu sabiħ dan l-isem li anke x-xufiera li ma kinux jafu li t-triq magħluqa minħabba l-festa jgħinu lill-folla billi jgħajtu dan l-isem bid-duħħan ħiereġ minn widnejhom. Wara dan kollu, in-nies tinġabar ħdejn jew kważi taħt in-nar tal-art ma tmurx titlef xi ħaġa. L-ispettaklu tan-nar jibda u n-nies tibda ċċapċap, u flimkien mar-riħa tal-ħruq tas-suffarelli tinħoloq atmosfera sabiħa li l-folla tinsa l-ġamriet żgħar li joħorġu minn nar tal-art li jaqa' fuqha. Meta tispiċċa l-festa, il-folla tibda titlaq ftit ftit u kulħadd jistenna bil-ħerqa l-festa tas-sena li jmiss. Il-festa. L-aħjar żmien tas-sena, mhux hekk?
Il-festa – Luke Vella Gera 11b